Striden mellom NRK og Norsk filmforbund fører til at publikum ikke får se populære serier på nett-tv. I dag starter filmarbeidernes boikott av statskanalen.

NRK

«Mammon», «Kampen for tilværelsen», «Øyevitne», «Lilyhammer» og «Snøfall».

Det er bare noen av tv-suksessene som NRK har brukt millioner av lisenspenger på, men som ikke er tilgjengelige på statskanalens nett-tv. Årsaken er en langvarig strid med regissører og andre filmarbeidere om opphavsrett, som har kulminert i en boikott som starter i dag.

Dramasjef i NRK, Ivar Køhn, synes det er veldig synd at publikum ikke får se populære serier etter at de har gått på tv.

– Vi blir stadig vekk kontaktet av folk som spør hvorfor seriene ikke ligger ute. Det skaper et dårlig omdømme for NRK, og det er uforståelig for folk at vi kan bruke så mye penger på drama og ikke få lov til å vise det, sier Køhn.

Krever kollektiv avtale: • Onsdag i forrige uke oppfordret fem filmforbund sine medlemmer til å si nei til jobb for NRK fra og med mandag 20. mars. • Norsk filmforbund krever at NRK inngår en kollektiv rammeavtale. • Individuelle forhandlinger om lønn- og arbeidsvilkår gjør at frilansere må godta svært dårlige vilkår, mener Film­forbundet.

– Ballen er hos NRK

Onsdag i forrige uke sendte fem filmforbund ut en e-post til sine medlemmer der de oppfordrer om ikke å ta jobber for NRK fra og med i dag. Grunnen er at NRK ikke vil inngå en kollektiv rammeavtale, men forhandle individuelt med filmarbeiderne om lønns- og arbeidsvilkår.

Det fører til at frilansere må godta svært dårlige vilkår, ifølge Norsk filmforbund.

– NRK må sette seg ned og snakke med filmforbundet for å komme fram til en avtale. Ballen har ligget hos dem i mange år, sier Jan Toreg.

Han har jobbet som regissør, klipper og manusforfatter i nesten 50 år, blant annet for NRK. Nå er han pensjonist, men jobber som gjesteforeleser ved Filmskolen i Lillehammer. Han mener at NRK bør se til rammeavtalen mellom Norsk filmforbund og Virke Produsentforeningen, noe han også har skrevet om i filmmagasinet Rushprint.

– Det er veldig arrogant å ikke ville forhandle og å se at det ligger et rammeverk der ute som er veldig enkelt å forholde seg til, sier Toreg.

Medlemmer blir presset

Et stridsspørsmål er hva filmarbeiderne skal få i vederlag for NRKs bruk av rettigheter. De som skaper et åndsverk, deriblant regissører av tv-serier, har opphavsrett til verket i 70 år etter sin død og rett til rimelig vederlag for bruk av rettighetene.

NRK vil sikre seg retten til å legge ut serier på sine plattformer til evig tid. Norsk filmforbund er skeptisk til en så lang utnyttelse, og mener at en slik bruk i så fall forutsetter en kollektiv avtale med kollektiv betaling.

– NRK presser våre medlemmer enkeltvis hele tida. Vi må få på plass de samme vilkårene som alle andre aktører aksepterer, sier Bjørn Brem, forbundsadvokat i Norsk filmforbund.

Flere av de involverte i den kommende NRK-serien «Hjemmebane», med Ane Dahl Torp i hovedrollen, har nektet å signere kontrakt med NRK fordi rettighets­spørsmålet ikke er avklart.

Uenige om betalingen

Filmforbundet inngikk en avtale om bruk av opphavsrett med Virke Produsentforeningen i fjor, som minst 120 produsenter følger. NRK er imidlertid skeptisk til at vederlagene betales til og fordeles av Filmforbundets organ for rettighetsforvaltning (FOR).

– Vi går gjerne i dialog med Norsk filmforbund om vilkårene for oppdragstakeravtalene. Men det at en fagforening også skal sitte på alle nåværende og framtidige opphavsretter til sine medlemmer, er en ny situasjon, som vi verken ser behovet for eller konsekvensene av, sier Ivar Køhn, dramasjef i NRK.

Bjørn Brem i Norsk filmforbund mener at det er umulig for den enkelte filmarbeider å selv fastsette rimelig pris for evig bruk av en enkelt rettighetshavers rettigheter i et kollektivt verk.

– Vi representerer og forvalter rettigheter for blant annet regissører, fotografer og klippere, og disse gruppene har særlige hensyn som må tas i en fordelingsplan. Dessuten har man allerede utregnet priser for slike rettigheter kollektivt, sier Brem, og viser til arkivavtalen mellom NRK og Norwaco som gjelder for eldre produksjoner.

Nei til «Mammon»

Thrillerserien «Mammon» er en av seriene som ikke ligger på nett-tv fordi NRK ikke ble enige om rettigheter med Norsk sceneinstruktørforening. Foreningen tilbød NRK visningsrett på egne plattformer i flere år, men NRK takket nei.

– Hvorfor er det ikke aktuelt å kjøpe rettigheter for en begrenset periode, Ivar Køhn?

– Det er viktig for oss å stå fast ved at vi skal kunne kjøpe ut rettighetene og gjøre seriene tilgjengelig i ubegrenset tid. Det var vi villig til å betale greit for når det gjaldt «Mammon», sier dramasjefen.

Serier som er laget av eksterne produsenter ligger imidlertid på NRK nett-tv i en begrenset periode. For dramaserien «Nobel» er det sju år.

– Hvorfor er det greit med en kortere periode i dette tilfellet?

– Når det gjelder eksterne produksjoner, kommer en del av pengene fra andre kilder enn NRK, som privat kapital. Siden vi får disse seriene mye billigere enn normalt, må vi også respektere at det er en begrensning på hvor lenge vi kan sende dem, sier Køhn.

mari.vollan@klassekampen.no